CELEX: 32015D1159
Language: sk
Date: 2015-07-13 00:00:00
Title: Vykonávacie rozhodnutie Komisie (EÚ) 2015/1159 z 13. júla 2015 o opatrení, ktoré prijalo Španielsko v súlade so smernicou Európskeho parlamentu a Rady 2006/42/ES s cieľom zakázať uvedenie uhlovej brúsky vyrábanej spoločnosťou Varo Belgium na trh [oznámené pod číslom C(2015) 4664] (Text s významom pre EHP)

15.7.2015   
            
            
               SK
            
            
               Úradný vestník Európskej únie
            
            
               L 187/86
            
         VYKONÁVACIE ROZHODNUTIE KOMISIE (EÚ) 2015/1159
   z 13. júla 2015
   o opatrení, ktoré prijalo Španielsko v súlade so smernicou Európskeho parlamentu a Rady 2006/42/ES s cieľom zakázať uvedenie uhlovej brúsky vyrábanej spoločnosťou Varo Belgium na trh
   
      
         [oznámené pod číslom C(2015) 4664]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2006/42/ES zo 17. mája 2006 o strojových zariadeniach a o zmene a doplnení smernice 95/16/ES (1), a najmä na jej článok 11 ods. 3,
   keďže:
   
               (1)
            
            
               Španielsko oznámilo Komisii opatrenie, ktorým zakázalo uvedenie uhlovej brúsky Powerplus, modelu POWX060, vyrábanej spoločnosťou Varo Belgium na trh.
            
         
               (2)
            
            
               Uhlová brúska mala označenie CE v súlade so smernicou 2006/42/ES.
            
         
               (3)
            
            
               Dôvodom prijatia opatrenia bola nezhoda danej uhlovej brúsky so základnými požiadavkami na bezpečnosť a ochranu zdravia stanovenými v prílohe I k smernici 2006/42/ES bodoch 1.3.2 – Riziko rozpadnutia sa počas prevádzky, 1.7.3 – Označenie strojového zariadenia a 1.7.4.2 – Obsah návodu na použitie, pretože zariadenie neprešlo skúškou odolnosti, počas ktorej došlo k rozpadu krytu kotúča, v dôsledku čoho vzniklo riziko, že kotúč bude vysokou rýchlosťou vymrštený smerom k osobe, ktorá s brúskou pracuje.
            
         
               (4)
            
            
               K oznámeniu bola priložená inšpekčná správa, ktorú vypracovalo Laboratorio de Máquinas y Mecanismos v Madride.
            
         
               (5)
            
            
               Komisia sa písomne obrátila na výrobcu a distribútora a vyzvala ich, aby predložili pripomienky k opatreniu prijatému Španielskom. Výrobca vo svojej odpovedi uviedol, že výrobok bol dobrovoľne stiahnutý z trhu a že v súvislosti s následnými výrobkami boli prijaté nápravné opatrenia.
            
         
               (6)
            
            
               Dokumentácia, ktorá je k dispozícii, vyjadrené pripomienky, ako aj opatrenia prijaté dotknutými stranami preukazujú, že uhlová brúska Powerplus, model POWX060, nespĺňa základné požiadavky na bezpečnosť a ochranu zdravia stanovené v smernici 2006/42/ES. Je preto vhodné považovať opatrenie prijaté Španielskom za odôvodnené,
            
         PRIJALA TOTO ROZHODNUTIE:
   Článok 1
   Opatrenie prijaté Španielskom, ktorým sa zakázalo uvedenie uhlovej brúsky Powerplus, modelu POWX060, vyrábanej spoločnosťou Varo Belgium na trh, je odôvodnené.
   Článok 2
   Toto rozhodnutie je určené členským štátom.
   
      V Bruseli 13. júla 2015
      
         
            Za Komisiu
         
         Elżbieta BIEŃKOWSKA
         
            členka Komisie
         
      
   
   
      (1)  Ú. v. EÚ L 157, 9.6.2006, s. 24.